CELEX: 
Language: sk
Date: 2017-12-13 00:00:00
Title: DELEGOVANÉ NARIADENIE KOMISIE (EÚ) …/… ktorým sa mení delegované nariadenie (EÚ) 2016/1675, ktorým sa dopĺňa smernica Európskeho parlamentu a Rady (EÚ) 2015/849, pokiaľ ide o pridanie Srí Lanky, Trinidadu a Tobaga a Tuniska do tabuľky v bode I prílohy

DÔVODOVÁ SPRÁVA
            
            
               1.KONTEXT DELEGOVANÉHO AKTU
            
            
               Dňa 20. mája 2015 bol prijatý nový rámec na boj proti praniu špinavých peňazí a financovaniu terorizmu. Nové pravidlá zahŕňajú:
            
            
               a)
                     smernicu (EÚ) 2015/849 o predchádzaní využívaniu finančného systému na účely prania špinavých peňazí alebo financovania terorizmu (štvrtá smernica o boji proti praniu špinavých peňazí) a
            
            
               b)
                     nariadenie (EÚ) 2015/847 o údajoch sprevádzajúcich prevody finančných prostriedkov.
            
            
               Nové pravidlá predstavujú moderný a súdržný rámec v tejto oblasti a sú v súlade s medzinárodnými normami a odporúčaniami platnými v súčasnosti, a to najmä s tými, ktoré vydala Finančná akčná skupina (FATF).
            
            
               Podľa článku 9 ods. 1 štvrtej smernice o boji proti praniu špinavých peňazí sa musia identifikovať jurisdikcie tretích krajín, ktoré majú vo svojich mechanizmoch boja proti praniu špinavých peňazí a financovaniu terorizmu strategické nedostatky predstavujúce významné hrozby pre finančný systém Únie („vysokorizikové tretie krajiny“), aby sa ochránilo riadne fungovanie vnútorného trhu. V článku 9 ods. 2 smernice sa Komisia splnomocňuje prijať delegované akty s cieľom identifikovať uvedené vysokorizikové tretie krajiny, pričom zohľadní strategické nedostatky a stanoví kritériá, z ktorých má vychádzať posúdenie Komisie. Na základe tejto identifikácie sa povinné subjekty v článku 18 ods. 1 štvrtej smernice o boji proti praniu špinavých peňazí vyzývajú, aby uplatňovali opatrenia zvýšenej povinnej starostlivosti vo vzťahu ku klientovi pri nadväzovaní obchodných vzťahov alebo vykonávaní transakcií s fyzickými osobami alebo právnickými osobami usadenými v uvedených krajinách.
            
            
               Európska komisia prijala 14. júla 2016 delegované nariadenie (EÚ) 2016/1675, v ktorom identifikovala niekoľko tretích krajín, ktoré majú vo svojich režimoch boja proti praniu špinavých peňazí a financovaniu terorizmu strategické nedostatky predstavujúce významné hrozby pre finančný systém Únie.
            
            
               Komisia práve chystá novú metodiku na identifikovanie vysokorizikových tretích krajín, ktorá sa pri určení jurisdikcií so strategickými nedostatkami v boji proti praniu špinavých peňazí a financovaniu terorizmu nespolieha iba na externé informačné zdroje. Touto metodikou sa vyjasnia kritériá na zaradenie do zoznamu, proces posudzovania a ďalší postup, okrem iného aj zapojenie expertov členských štátov a zapojenie Európskeho parlamentu do celého procesu. Keď sa dokončia kritériá zaradenia do zoznamu stanovené v článku 9, o ktorých sa v súčasnosti znova rokuje, Komisia začne rokovať s Európskym parlamentom a Radou o ustanovení tejto metodiky. Dovtedy, kým bude známy konečný výsledok revízie článku 9, je Komisia pri vykonávaní svojho posudzovania založeného na novej metodike povinná brať do úvahy príslušné kritériá boja proti praniu špinavých peňazí a financovaniu terorizmu vrátane dostupnosti informácií o skutočnom vlastníctve a ich výmene. V súlade s plánom opatrení, ktorý Komisia predstavila Európskemu parlamentu 29. júna 2017, Komisia očakáva prijatie delegovaného nariadenia na základe novej metodiky do konca roku 2018.
            
            
               Do ukončenia posúdenia Komisie v rámci novej metodiky je nevyhnutné pokračovať v aktualizácii zoznamu s cieľom zabezpečiť uplatňovanie pravidiel EÚ na tretie krajiny, ktoré sa na medzinárodnej úrovni považujú za vysokorizikové. Ako sa zdôraznilo v odôvodnení 28 štvrtej smernice o boji proti praniu špinavých peňazí, meniaca sa povaha hrozieb prania špinavých peňazí a financovania terorizmu, ktorej napomáha neustály vývoj technológií a prostriedkov, ktoré majú k dispozícii páchatelia trestných činov, si vyžaduje, aby sa vykonávali rýchle a nepretržité úpravy právneho rámca, pokiaľ ide o vysokorizikové tretie krajiny, a to s cieľom účinne riešiť existujúce riziká a predchádzať vzniku nových. Ak by EÚ nezaradila do svojho zoznamu vysokorizikové jurisdikcie identifikované FATF, vnútorný trh by sa vzhľadom na úroveň integrácie finančných systémov vystavil vážnemu riziku prania špinavých peňazí a financovania terorizmu. Ani rámec EÚ pre boj proti praniu špinavých peňazí a financovaniu terorizmu by nebol v súlade s medzinárodnými záväzkami a bol by v rozpore s úsilím EÚ o podporu globálneho prístupu k vysokorizikovým krajinám.
            
            
               Na základe zásady predbežnej opatrnosti sa v období pred vykonaním hodnotenia podľa novej metodiky zdá vhodné pridávať do zoznamu ďalšie tretie krajiny, ktoré spĺňajú kritériá stanovené v článku 9 ods. 2 štvrtej smernice o boji proti praniu špinavých peňazí, zatiaľ čo k takej úprave zoznamu, ktorá zohľadní tretie krajiny, ktoré dosahujú pokrok pri odstraňovaní strategických nedostatkov, by sa malo pristúpiť až keď bude dokončené posúdenie podľa novej metodiky. Komisia sa preto v tejto fáze nerozhodla odstrániť Guyanu, Laoskú ľudovodemokratickú republiku, Afganistan a Ugandu zo zoznamu, pretože je potrebné vykonať ďalšie posúdenie na základe novej metodiky. V súlade so zásadou predbežnej opatrnosti sa budú voči Guyane, Laoskej ľudovodemokratickej republike, Afganistanu a Ugande naďalej uplatňovať opatrenia zvýšenej povinnej starostlivosti.
            
            
            
               A. Pridanie do zoznamu vysokorizikových tretích krajín
            
            
               Komisia podľa potreby zohľadnila najnovšie verejné vyhlásenia FATF, dokumenty FATF (Zlepšovanie súladu s mechanizmami boja proti praniu špinavých peňazí a financovaniu terorizmu na celom svete: prebiehajúci proces), správy FATF o preskúmaní medzinárodnej spolupráce a správy o vzájomnom hodnotení, ktoré vykonáva FATF a regionálne orgány typu FATF v súvislosti s rizikami, ktoré predstavujú tretie krajiny v súlade s článkom 9 ods. 4 štvrtej smernice o boji proti praniu špinavých peňazí. Komisia zohľadnila predovšetkým výsledok 29. plenárneho zasadnutia FATF a vysokorizikové krajiny, ktoré skupina FATF identifikovala
                  1
               . Srí Lanka, Trinidad a Tobago a Tunisko boli pri tejto príležitosti identifikované ako krajiny so strategickými nedostatkami v režime pre boj proti praniu špinavých peňazí a financovaniu terorizmu.
            
            
               Na základe týchto informačných zdrojov sa Komisia domnieva, že Srí Lanka, Trinidad a Tobago a Tunisko spĺňajú kritériá uvedené v článku 9 ods. 2 štvrtej smernice o boji proti praniu špinavých peňazí. Preto by Srí Lanka, Trinidad a Tobago a Tunisko mali byť pridané do zoznamu vysokorizikových tretích krajín, ktoré majú vo svojom režime boja proti praniu špinavých peňazí a financovaniu terorizmu strategické nedostatky predstavujúce významné hrozby pre finančný systém Únie. Preto by sa tieto krajiny mali zahrnúť do delegovaného aktu podľa článku 9 štvrtej smernice o boji proti praniu špinavých peňazí.
            
            
               Srí Lanka, Trinidad a Tobago a Tunisko predložili písomný politický záväzok na vysokej úrovni, že budú riešiť zistené nedostatky, ktorý vypracovali so skupinou FATF akčný plán s cieľom splniť požiadavky stanovené v smernici (EÚ) 2015/849. Komisia víta tento záväzok a vyzýva tieto jurisdikcie, aby urýchlene a v navrhovaných lehotách dokončili vykonávanie akčných plánov. Vykonávanie tohto akčného plánu sa bude pozorne monitorovať. S cieľom zohľadniť v kontexte FATF úroveň záväzku, ktorú preukázali tieto vysokorizikové tretie krajiny, pokiaľ ide o nápravu zistených nedostatkov, sú tieto tretie krajiny uvedené v príslušnej časti prílohy k delegovanému aktu.
            
            
               B. Dôsledok
            
            
               Podľa článku 18 smernice (EÚ) 2015/849 budú povinné subjekty vo všetkých členských štátoch viazané, aby uplatňovali opatrenia zvýšenej povinnej starostlivosti vo vzťahu ku klientovi pri nadväzovaní obchodných vzťahov s fyzickými osobami alebo právnickými osobami usadenými vo vysokorizikových tretích krajinách, ako sa vymedzuje v delegovanom nariadení (EÚ) 2016/1675.
            
            
         
         
            
               2.KONZULTÁCIE PRED PRIJATÍM AKTU
            
            
               Komisia nezorganizovala žiadne verejné konzultácie.
            
            
               Dňa 22. novembra 2017 sa uskutočnili konzultácie so skupinou expertov pre problematiku boja proti praniu špinavých peňazí a financovaniu terorizmu (EGMLTF) o návrhu delegovaného aktu písomným postupom.
            
            
               3.PRÁVNE PRVKY DELEGOVANÉHO AKTU
            
            
               Týmto delegovaným aktom sa mení zoznam vysoko rizikových tretích krajín, ktorý bol predtým prijatý v delegovanom nariadení (EÚ) 2016/1675.
            
            
               Právne účinky uverejnenia zoznamu sú upravené základným aktom, t. j. smernicou (EÚ) 2015/849.
            
            
               Ako priamy dôsledok vytvorenia zoznamu budú povinné subjekty vo všetkých členských štátoch viazané, aby uplatňovali opatrenia zvýšenej povinnej starostlivosti vo vzťahu ku klientovi podľa článku 18 štvrtej smernice o boji proti praniu špinavých peňazí v súvislosti s fyzickými alebo právnickými osobami usadenými vo vysokorizikových tretích krajinách. Takéto povinnosti sa preto uplatňujú aj so zreteľom na krajiny pridané do prílohy – konkrétne Srí Lanku, Trinidad a Tobago a Tunisko.
            
            
            
               DELEGOVANÉ NARIADENIE KOMISIE (EÚ) …/…
            
            
               z 13. 12. 2017,
            
            
               ktorým sa mení delegované nariadenie (EÚ) 2016/1675, ktorým sa dopĺňa smernica Európskeho parlamentu a Rady (EÚ) 2015/849, pokiaľ ide o pridanie Srí Lanky, Trinidadu a Tobaga a Tuniska do tabuľky v bode I prílohy
            
            
                (Text s významom pre EHP)
            
            
               EURÓPSKA KOMISIA,
            
            
               so zreteľom na Zmluvu o fungovaní Európskej únie,
            
            
               so zreteľom na smernicu Európskeho parlamentu a Rady (EÚ) 2015/849 z 20. mája 2015 o predchádzaní využívaniu finančného systému na účely prania špinavých peňazí alebo financovania terorizmu, ktorou sa mení nariadenie Európskeho parlamentu a Rady (EÚ) č. 648/2012 a zrušuje smernica Európskeho parlamentu a Rady 2005/60/ES a smernica Komisie 2006/70/ES
                  2
               , a najmä na jej článok 9 ods. 2,
            
            
               keďže:
            
            
               (1)Únia musí zabezpečiť účinnú ochranu integrity a riadneho fungovania svojho finančného systému a vnútorného trhu pred praním špinavých peňazí a financovaním terorizmu. V smernici (EÚ) 2015/849 sa preto stanovuje, že Komisia by mala identifikovať vysokorizikové tretie krajiny, ktoré majú strategické nedostatky vo svojich mechanizmoch v oblasti boja proti praniu špinavých peňazí a financovaniu terorizmu predstavujúce významné hrozby pre finančný systém Únie.
            
            
               (2)Komisia by mala preskúmať zoznam vysokorizikových tretích krajín uvedených v delegovanom nariadení (EÚ) 2016/1675
                  3
                vo vhodnom čase vzhľadom na pokrok, ktorý tieto vysokorizikové tretie krajiny dosiahli pri odstraňovaní strategických nedostatkov vo svojich mechanizmoch boja proti praniu špinavých peňazí a financovaniu terorizmu. Komisia by vo svojom posúdení mala zohľadniť nové informácie od medzinárodných organizácií a tvorcov noriem, ako sú napríklad informácie vydávané Finančnou akčnou skupinou (FATF). Komisia by na základe týchto informácií mala identifikovať ďalšie vysokorizikové tretie krajiny, ktoré majú vo svojom režime boja proti praniu špinavých peňazí a financovaniu terorizmu strategické nedostatky.
            
            
               (3)V súlade s kritériami stanovenými v smernici (EÚ) 2015/849 Komisia zohľadnila najnovšie dostupné informácie, a to najmä najnovšie verejné vyhlásenia FATF a dokument FATF s názvom „Zlepšovanie súladu s mechanizmami boja proti praniu špinavých peňazí a financovaniu terorizmu na celom svete: neustále prebiehajúci proces“, ako aj správy FATF o Skupine pre medzinárodnú spoluprácu a preskúmanie (International Cooperation Review Group), pokiaľ ide o riziká, ktoré predstavujú tretie krajiny v súlade s článkom 9 ods. 4 smernice (EÚ) 2015/849.
            
            
               (4)FATF identifikovala Srí Lanku, Trinidad a Tobago a Tunisko ako krajiny so strategickými nedostatkami v oblasti boja proti praniu špinavých peňazí, ktoré predstavujú riziko pre medzinárodný finančný systém a pre ktoré vypracovali akčný plán v spolupráci FATF.
            
         
         
            
               (5)Komisia vzhľadom na vysokú úroveň integrácie medzinárodného finančného systému, úzke prepojenie hospodárskych subjektov na trhu, vysoký objem cezhraničných transakcií do alebo z Únie, ako aj stupeň otvorenia trhu, usudzuje, že akákoľvek hrozba pre medzinárodný finančný systém týkajúca sa prania špinavých peňazí a financovania terorizmu predstavuje aj hrozbu pre finančný systém Únie.
            
            
               (6)V súlade s najnovšími relevantnými informáciami Komisia vo svojej analýze dospela k záveru, že Srí Lanka, Trinidad a Tobago a Tunisko by sa mali považovať za jurisdikcie tretích krajín, ktoré majú vo svojom mechanizme boja proti praniu špinavých peňazí a financovaniu terorizmu strategické nedostatky predstavujúce významné hrozby pre finančný systém Únie, v súlade s kritériami stanovenými v článku 9 smernice (EÚ) 2015/849. Tieto krajiny však predložili písomný politický záväzok na vysokej úrovni riešiť zistené nedostatky a so skupinou FATF vypracovali akčný plán, na základe ktorého by malo byť možné splniť požiadavky stanovené v smernici (EÚ) 2015/849. Komisia opätovne preskúma statusy týchto krajín na základe plnenia vyššie uvedeného záväzku.
            
            
               (7)Delegované nariadenie (EÚ) 2016/1675 by sa preto malo zodpovedajúcim spôsobom zmeniť,
            
            
            
               PRIJALA TOTO NARIADENIE:
            
            
            
               Článok 1
            
            
            
               Tabuľka v bode I prílohy k delegovanému nariadeniu (EÚ) 2016/1675 sa mení takto:
            
            
            
                a) 
                     vkladajú sa tieto riadky:
            
            
               „
            
            
                     
                        11.
                     
                  
                  
                     
                        Srí Lanka
                     
                  
               
                     
                        12.
                     
                  
                  
                     
                        Trinidad a Tobago
                     
                  
               
                     
                        13.
                     
                  
                  
                     
                        Tunisko
                     
                  
               
               “
            
            
            
            
               Článok 2
            
            
               Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
            
            
               Toto nariadenie je záväzné v celom rozsahu a priamo uplatniteľné vo všetkých členských štátoch.
            
            
               V Bruseli 13. 12. 2017
            
         
         
            
               
                     
                        Za Komisiu
               
               
                     predseda
                     Jean-Claude JUNCKER
               
            
         
         
            
                  
                     (1)
                  
                        
                  http://www.fatf-gafi.org/publications/fatfgeneral/documents/plenary-november-2017.html.
                   
               
               
                  
                     (2)
                  
                        Ú. v. EÚ L 141, 5.6.2015, s. 73.
               
               
                  
                     (3)
                  
                        Delegované nariadenie Komisie (EÚ) 2016/1675 zo 14. júla 2016, ktorým sa smernica Európskeho parlamentu a Rady (EÚ) 2015/849 dopĺňa o identifikáciu vysokorizikových tretích krajín so strategickými nedostatkami (Ú. v. EÚ L 254, 20.9.2016, s. 1).